Bunga kertas

Bunga kertas (Jawi: ‏بوڠا کرتس‎‎) atau bulang (Jawi: ‏بولڠ‎‎) ialah pokok, semak dan pepanjat hiasan dari genus Bougainvillea keluarga Nyctaginaceae. Ia berasal dari timur Amerika Selatan, ditemukan dari Brazil membarat ke Peru dan menyelatan ke selatan Argentina. Genus ini mempunyai 22 spesies. Tiga spesies utama genus ini yang dikenali ialah B. glabra, B. spectabilis dan B. peruviana.
Pokok bunga kertas sering ditanam di taman-taman, kawasan perumahan, dan kawasan laman hiasan. Semasa pokoknya berbunga, kebiasaannya kebanyakan daunnya akan luruh dan meninggalkan bunga-bunga yang menarik.
Nama "bunga kertas" datang daripada daun pengasuh bunganya yang nipis seperti kertas.
Nama genus pohon berbunga ini iaitu Bougainvillea dinamakan sempena Louis-Antoine de Bougainville, seorang laksamana Perancis; bunga ini mula diterangkan oleh Philibert Commerçon, seorang ahli botani yang menemani Bougainville dalam ekspedisinya mengelilingi dunia; penerangan ini diterbitkan oleh Antoine Laurent de Jussieu pada tahun 1789.
Pokok-pokok genus bunga ini tumbuh dari 1 ke 12 meter tinggi, menjalar dan memanjat pada tumbuhan lain dengan duri tajamnya. Helai daunnya ringkas dengan bentuk bujur telur yang dempak dan tirus seperti mata lembing, ukuran panjangnya 4-13 sentimeter dan lebarnya 2-6 sm; helai-helai ini disusun berselang-seli pada batang pokok. Daun-daun ini malar hijau di tempat yang dihujani sepanjang tahun dan meluruh jika ada musim kemarau.
Bunga betul tumbuhan ini kecil dan selalunya putih, namun setiap rumpunan tiga bunga itu dikelilingi oleh tiga atau enam helai daun pengasuh besar senipis kertas berwarna terang yang berkaitan dengan pokoknya termasuk merah muda, lembayung, ungu, merah, jingga, putih atau kuning. Buahnya aken kecil bercuping lima.
Banyak kacukan telah dilakukan daripada tiga spesies utama B. glabra, B. spectabilis dan B. peruviana untuk menghasilkan pokok bunga kertas yang mempunyai pelbagai warna dan bilangan kelopak. Terdapat sekitar 100 ke 200 kultivar dan kacukan bunga kertas di Malaysia termasuk yang dibawa masuk dari Thailand, Singapura dan Indonesia. Antara kultivarnya yang terkenal adalah 'Mrs. Eva', 'Mary Palmer', 'Singapore Beuty', 'Crystal White', 'Elizabeth Angus', 'Poultounii' dan 'Formosa'. Kacukan 'Mrs. Eva', 'Mrs. Butt' dan 'Mrs. McLean' (atau 'Ms. Mclean') ialah antara yang terawal diperkenalkan.
Pokok bunga kertas boleh dikacuk melalui kaedah cantuman untuk membentuk pokok baru yang mempunyai pelbagai dahan dengan bunga yang berlainan warna. Dahan pokok penanti yang sudah matang akan dipotong membentuk 'V' dan disisipkan dengan mata tunas (scion) dari pokok yang lain. Mata tunas itu nanti akan tumbuh dan mengeluarkan bunga dan daun yang berlainan. Pokok bunga kertas menjadi pilihan ramai sebagai tanaman hiasan disebabkan bunganya yang berwarna-warni, cantik, tahan lama dan mudah dijaga. Pokoknya mampu hidup sehingga melebihi 20 tahun (jika dijaga dengan betul). Pokok bunga kertas juga sesuai dijadikan tanaman bonsai renek.
Getah bunga kertas boleh mendatangkan ruam teruk pada kulit, sama dengan spesies-spesies genus Toxicodendron.
Sejak dari 2010, genus Bougainvillea kerap diletakkan dalam subsuku Bougainvilleeae (mengandungi 3 genus) dalam suku Nyctaginaceae dengan Pisonieae menjadi subsuku berkaitnya:
Menurut Catalogue of Life, terdapat 16 spesies dalam genus Bougainvillea:
Air rebusan akar pokok bunga ini boleh merawat demam panas atau dijadikan julap mengatasi sembelit. Air rebusan bunganya diminum untuk mengubati batuk. Daun-daunnya ditumbuk lumat dan ditampal pada luka.
Orang Cina Malaysia tidak suka memakai bunga kertas lantaran ia mirip barang-barang kertas seperti wang neraka yang dibakar semasa menyembah roh nenek moyang mereka.